ย่อตัวเข้าเก็บ SET สัปดาห์หน้าไซต์เวย์อัพ
บล.ทรีนีตี้ มองแนวโน้มการลงทุนในสัปดาห์หน้า ตลาดน่าจะกระเตื้องขึ้นได้ แต่ภาพโดยรวมอาจเป็นลักษณะของการแกว่งไซต์เวย์ ถึงไซต์เวย์-อัพ พร้อมให้แนวรับ 1,350 จุด ส่วนแนวต้าน 1,390 จุด
27 พ.ย. 2558

นายณัฐชาต เมฆมาสิน ผู้อำนวยการฝ่ายวิเคราะห์หลักทรัพย์ บล.ทรีนีตี้ เปิดเผยถึงตลาดหุ้นไทยวันนี้ (27 พ.ย.) ซึม วอลุ่มเทรดบาง ซึ่งการเทรดของนักงทุนต่างชาติในช่วง 2-3 วันที่ผ่านมาถือว่าน้อย แต่แรงขายมาจากนักลงทุนในประเทศเป็นหลัก ซึ่งปัจจัยมาจากในประเทศมากกว่าทั้งปัจจัยในกลุ่มสื่อสาร และเรื่องของความมั่นคง ทำให้เป็นแรงกระตุ้นให้นักลงทุนสถาบันในประเทศขายออกมาด้วย แต่มองว่า SET คงเป็นลักษณะของการย่อตัวชั่วคราวในสัปดาห์นี้ ซึ่งมองว่าเป็นช่วงดีที่จะสะสมหุ้น
เนื่องจากมองว่าในเดือนหน้า (ธ.ค.) มีปัจจัยบวกรออยู่ ทั้งในวันที่ 3 ธ.ค.ที่จะมีการประชุม ECB ซึ่งตลาดฯคาดว่าจะมีการผ่อนคลายนโยบายการเงินเพิ่ม อย่างการลดอัตราดอกเบี้ยเงินฝาก หรือการปรับเปลี่ยนโครงการ QE ซึ่งจะทำให้สภาพคล่องทั่วโลกเพิ่มขึ้น อีกทั้งยังได้แรงหนุนจากองทุน LTF, RMF ด้วยซึ่งก็คาดว่จะมีเม็ดเงินเข้ามาประมาณ 2-3 หมื่นล้านบาทในเดือนธ.ค. ดังนั้นช่วงเวลาการเทรดหุ้นในเดือนธ.ค.น่าจะดีกว่าเดือนนี้ (พ.ย.)
ด้านตลาดหุ้นอื่นในภูมิภาคเอเชียวันนี้ส่วนใหญ่จะอยู่ในแดนลบ ส่วนหนึ่งอาจเป็นผลจากจีนที่มีกระแสข่าวออกมาว่า กลต.จีนได้เข้าตรวจสอบโบรกเกอร์หลายรายในจีนในกรณีการละเมิดกฎด้านหลักทรัพย์ ส่งผลให้ตลาดหุ้นจีนปรับตัวลงหนัก และทำให้ตลาดหุ้นประเทศอื่นๆ ปรับตัวลงตาม ส่วนตลาดหุ้นไทยได้ปรับตัวลงไปมากในช่วงผ่านที่มาแล้ว ดังนั้นวันนี้จึงไม่ได้ปรับตัวลงมากนัก
แนวโน้มการลงทุนในสัปดาห์หน้า ตลาดน่าจะกระเตื้องขึ้นได้ แต่ภาพโดยรวมอาจเป็นลักษณะของการแกว่งไซต์เวย์ ถึงไซต์เวย์-อัพ พร้อมให้แนวรับ 1,350 จุด ส่วนแนวต้าน 1,390 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
JAS ปิดที่ 4.80 บาท ลดลง 0.16 บาท
TRUE ปิดที่ 8.50 บาท เพิ่มขึ้น 0.15 บาท
ADVANC ปิดที่ 206.00 บาท เพิ่มขึ้น 7.50 บาท
AOT ปิดที่ 306.00 บาท ลดลง 5.00 บาท
CPALL ปิดที่ 47.50 บาท ลดลง 0.50 บาท
 
ที่มา: สำนักข่าวอินโฟเควสท์